Ix-xena tal-immudellar f'Malta qed tikber ġmielha. Il-mudelli dejjem jiżdiedu, bħalma qed jiżdied l-interess fil-moda li tevolvi maż-żminijiet u anke l-opportunitajiet li dejjem ifaqqsu għal min tinteressah din il-linja. Waħda mill-aqwa organizzaturi f'Malta f'din ix-xena hija bla dubju Sue Rossi, li ftit ġimgħat ilu kienet proprju qed tiċċelebra għeluq it-30 sena mit-twaqqif tal-kumpanija tagħha tal-immudellar. Fil-fatt kelli l-unur li nattendi għall-festin li organizzat għal din l-okkażjoni. Dakinhar intwerew filmati tal-passat li jmorru lura 'l fuq minn 20 sena fejn stajna naraw sfilati tal-moda ta' dak iż-żmien. Sue għandha 51 sena, imwielda l-Ħamrun u toqgħod San Ġiljan. L-irwol tagħha huwa dak ta' organizzatriċi ta' diversi sfilati, tgħallem tfajliet u ġuvintur fix-xena tal-immudellar, kif ukoll tipproduċi programmi televiżivi dwar moda, sbuħija u saħħa u tieħu ħsieb diversi kampanji bħala promozzjoni apparti li hija lliċenzjata minn Miss World Jersey Ltd. Tiddeskrivi lilha nnifisha bħala bniedma ferriħija, tħobb tieħu pjaċir fejn tmur, u tieħu gost tferraħ lil ta' madwarha waqt li tkun ċerta li dak li jkun magħha jħossu komdu. Bniedma li taddatta ruħha għal kull sitwazzjoni, tipprova ma tkunx imdejqa u taprezza l-ħajja. Ideat ġodda sabiex taddatta għal kull sena Sue ilha 30 sena tgħallem dak li ftit aktar minn 30 sena ilu tgħallmet hi stess meta marret tistudja f'Nottingham ma' Model Nouveau. Naturalment matul dan il-vjaġġ dejjem imxiet fuq ideat ġodda u innovattivi. Ridt inkun naf x'kambjament tinnota fl-immudellar ta' 30 sena ilu għall-immudellar tal-lum. "Bħal kull ħaġa oħra, iż-żmien jinbidel u kif għedna, sena wara sena, anke l-moda tinbidel u hekk ġara f'dan is-settur. Kien hemm kambjament enormi u f'qasir żmien trid dejjem tkun alerta għal kull tibdil biex tibqa' aġġornata u tgħaddih lil ħaddieħor," spjegatli Sue. Lejn l-aħħar tas-snin 80 kien hawn interess qawwi fl-immudellar. Dak iż-żmien ma kellniex midja soċjali u kull sejħa għal xi mudelli ġodda kienet tkun permezz tal-gazzetti. Ridt inkun naf jekk tħossx xi differenza f'dan ir-rigward, hekk kif snin ilu riedet iggib avviż permezz tal-gazzetta u llum faċilment titfa' post fuq l-internet għal xi sejħa gdida. "Iva niftakar kont nagħmel avviż żgħir fil-gazzetta u numru tat-telefown tad-dar. Illum il-gurnata kważi lanqas it-telefown tad-dar ma għadu jeżisti, għax kulħadd bil-mobile, u l-ħajja peress li saret aktar mgħaġġla, il-mobile sar xi ħaġa li dak li jkun jinqeda ħafna aktar malajr. Il-Facebook sar l-aktar mezz effettiv speċjalment fix-xogħol tagħna. Kif ittella' xi ħaġa tista' tgħid jarawha numru kbir ta' nies u malajr tkun qed tagħmel l-avviż tiegħek li jkun meħtieġ,"sostniet miegħi. Kompliet tgħidli li meta tħares lejn il-vetrina tal-uffiċċju u tara kollox organizzat bid-dati tħoss sodisfazzjon kbir, u xi kultant jiġi xi ħadd li jkun immudella f'dak iż-żmien u tibda turih il-kollezzjoni kollha li għandha. "Dik hija xi ħaġa li bqajt inżomm bħala memorja tal-attivitajiet kollha li għamilt tul dawn is-snin. Hija ħaġa sabiħa li tħalli memorji u jekk mhux għalik, għal ta' warajk". Ma' Sue ddiskutejt jekk mudella Maltija tridx bilfors issiefer barra minn Malta biex ikollha karriera fl-immudellar, jew tistax faċilment taqbad din il-linja professjonalment f'Malta stess. Fil-fatt Sue weġbitni, "Aħna nafu li ngħixu f'pajjiż żgħir u limitat ħafna f'dak li nagħmlu. Meta tfajla jew ġuvni jkunu qed juru interess, jippruvaw jattendu diversi awdizzjonjijiet barra minn Malta. Xorta mhux ser tkun faċli għax int tkun wieħed jew waħda minn numru kbir, imma dejjem qed tittanta xortik, u ladarba tiġik tajba inti tibqa' għaddejja. Nixtieq ukoll insemmi wieħed mill-mudelli li ppromwovejna, David Camenzuli, li kien ukoll tela' f'Mr World u kkompeta, u baqa' sejjer tajjeb b'photoshoots għal dawn l-aħħar snin. Jissejjaħ ukoll bħala mudell internazzjonali li għamel suċċess enormi. Hemm diversi tfajliet li għamlu suċċess barra minn Malta bħal Tiffany Pisani. Tfajliet oħra anke għamlu suċċess f'konkorsi internazzjonali, kif rajna wkoll dan l-aħħar, allura għalkemm aħna pajjiż żgħir xorta jkollna opportunitajiet li nkunu ma' pajjiżi kbar," saħqet Sue. Qabel ma mort għal din l-intervista kont naf ukoll li Sue hija persuna konxja ħafna mill-ikel li tiekol. Fil-fatt toqgħod lura ħafna minn ċertu ikel u xorb. "Inħobb niekol healthy u noqgħod attenta. L-ewwel nett huwa tajjeb li tibża' għal saħħtek. Huwa ħażin li tiekol żejjed. Allura għandek dejjem tibbilanċja. Tajjeb li tipprepara l-ikel tiegħek kuljum u tipprova dak li ser tiekol tieklu sew. Xorta waħda nieħu ħelu, jekk mhux kuljum, kważi. Importanti li tixrob ħafna ilma u tnaqqas il-kafé mal-ġurnata. Bħala alkaħol jien ma tantx jien dilettanta, imma tazza nbid bajda nħobb neħodha darbtejn fil-ġimgħa. Il-balanċ huwa tajjeb f'kollox," saħqet miegħi konvinta minn dak li qed tgħid. Bla dubju l-ikbar sodisfazzjon tagħha huwa li fil-bidu li tmur għandha biex titgħallem timmudella, il-persuna ġeneralment tkun mistħija u maż-żmien tevolvi f'waħda b'personalità sħiħa u bla mistħija. "L-ikbar rigal għalija hu meta nara tfajla li meta daħlet l-ewwel darba għandi kienet veru mistħija, u wara ftit ġimgħat tattendi l-kors trabbi l-kunfidenza. Fil-fatt spiss niltaqa' ma' tfajliet li jgħiduli 'Tiftakar kemm kont nistħi?' u ovvjament ikunu rabbew kunfidenza kbira u ma jibqgħux b'dak is-self esteem baxx." Episodji sbieħ u anke koroh bħal kull persuna oħra Bħal kull persuna oħra tad-demm u l-laħam, Sue kellha ħafna episodji sbieħ u ta' suċċess, u naturalment bħal kull persuna oħra kellha xi episodji inqas sbieħ. Fost oħrajn ta' min isemmi li tilfet lil ommha preċiżament jumejn wara li kellha t-tieni wild. Minbarra li ħoloq tfixkil kbir morali, ġabilha wkoll tfixkil fil-karriera tagħha fuq kif setgħet tkompli miexja fuq ir-rubini biex ngħid hekk. Ġara li sabet l-għajnuna tal-papà tagħha u li hu stess kien bastun għaliha matul il-karriera tagħha. Ħallejt f'idejha sabiex telabora aktar dwar dan il-fatt: "Kulħadd jgħaddi minn terrimoti fil-ħajja. Kieku l-ħajja perfetta xorta ngergru. Xi kultant ma tkunx qed tippjanahom jew tistenniehom li ser jgħaddu minn fuqek. Meta kelli lil Valentina, li tiġi l-kbira, kont għamilt ħafna pjanijiet biex inkompli l-karriera tiegħi għax dak iż-żmien li twieldet Valentina kienet teħodli ħsiebha l-mamà. Ftit gimgħat wara, ergajt ħrigt pregnant bit-tieni u kienu gejjin viċin u f'daqqa. Inzerta li t-tifel twieled biss ta' 22 gimgħa u wara jumejn il-mamà telqitli wkoll, u ovvjament kelli mumenti ta' paniku kbir. Lanqas kont naf fejn ser nagħti rasi, meta tispiċċa kważi waħdek b'żewgt itrabi miegħek. Il-karriera kienet wisq għal qalbi li ma stajtx nitlaqha lanqas, u b'hekk il-papà tiegħi ġie joqgħod miegħi u nista' ngħid li kienet xi ħaga li lili reġgħet tatni l-ħajja, għax sibt dak kollu li stajt nistaqsi għalih," tbissmet tgħidli. Dawwart id-diskors dwar il-kumpanija tal-immudellar tagħha – Modelle International. Fil-fatt irreferiet għaliha bħala t-tarbija tagħha. "Dejjem nipprova ngħolli l-livell u noqgħod attenta li l-istandard ma jinżel qatt. Dik hija xi ħaga li noqgħod attenta ħafna għaliha. Nieħu pjaċir meta jkolli xi ħaġa ġdida u jirnexxili nagħmilha. Bħala pjanijiet godda ma tantx hemm, imma nibża' għal dak li għamilt u nibqa' nagħmlu." Finalment Sue saħqet dwar il-fatt li dejjem tinkoraġġixxi tfajliet u ġuvintur biex jidħlu f'dan il-qasam. "Verament jgħinek mhux biss biex timxi fuq il-catwalk, imma anke bħala personalità u għalik innifsek, biex tkun taf aktar tmur man-nies, titgħallem u tikber fl-istess ħin", temmet tgħidli Sue.